作者：黄升
词牌/韵律：花发沁园春

paragraphs: 晓燕传情，午莺喧梦，起来检校芳事。
荼䕷褪雪，杨柳吹绵，迤逦麦秋天气。
翻阶傍砌。
看芍药、新妆娇媚。
正凤紫匀染绡裳，猩红轻透罗袂。
昼暖朱阑困倚。
是天姿妖娆，不减姚魏。
随蜂惹粉，趁蝶栖香，引动少年情味。
花浓酒美。
人正在、翠红围里。
问谁是、第一风流，折花簪向云髻。